七月五日熱退喜凉資中有懷二十四韻
作者：范祖禹
朝代：宋

paragraphs: 仲夏金火争，陰陽勢相奪。
乾坤鼓洪鑪，夸父死奔渴。
普天無纎雲，厚土萬丈裂。
亭亭太陽午，安得日車跌。
清冷想寒門，浩蕩思舞雪。
嘆彼老農耕，有苖不得活。
乞雨禱潭龍，望雲驅旱魃。
帝車俄廻指，四序苦飄忽。
木落天地秋，清霜洗空濶。
凉風破閶闔，勢欲捲溟渤。
衆鳥盡不飛，峥嶸見孤鶻。
登臨滌魂神，颯爽動毛骨。
因懷京洛間，車馬填城闕。
紅塵暗天宇，愚智共汩沒。
出門無所適，肝肺爲枯竭。
平生喜林泉，瀟灑愛風月。
滄浪有漁父，逸步脱羈紲。
超然思遠遊，萬古訪遺轍。
安能公侯間，俯僂事干謁。
及来山水縣，素志得少豁。
白石拂雲眠，芳蓀乘露擷。
尋山喜幽勝，照水翫澄澈。
雖無巢許操，夙慕夷齊潔。
庶以保吾真，無爲事其末。